b'\n_START_ARTICLE_\nLohengrin (sjokolade)\n_START_PARAGRAPH_\nLohengrin var en norsk sjokolade som var i produksjon fra 1911 til 2019. _NEWLINE_Den ble f\xc3\xb8rste gang solgt i Nationaltheatret i 1911 i forbindelse med premieren p\xc3\xa5 Richard Wagners opera Lohengrin. Sjokoladen ble laget av Freia som hadde f\xc3\xa5tt en avtale om enerett til salg av sjokolade i teatret. Lohengrin ble ikke solgt i vanlige butikker f\xc3\xb8r et par \xc3\xa5r senere._NEWLINE_Sjokoladen er formgitt av arkitekten Henrik Bull som ogs\xc3\xa5 tegnet teaterbygningen. Designet best\xc3\xa5r av to stiliserte roser i karakteristisk jugendstil. Designet er i dag forenklet sammenliknet med det opprinnelige. Lohengrin har et fyll av romkrem og er trukket med m\xc3\xb8rk sjokolade. P\xc3\xa5 begynnelsen av 1970-tallet ble det bestemt at produksjonen av Lohengrin skulle legges ned, men etter store protester ble produksjonen satt i gang igjen etter noen f\xc3\xa5 m\xc3\xa5neder. Sjokoladen ble k\xc3\xa5ret som et av kulturminnene i forbindelse med kulturminne\xc3\xa5ret 2009._NEWLINE_I februar 2019 ble det besluttet av Mondel\xc4\x93z at sjokoladen g\xc3\xa5r ut av produksjon p\xc3\xa5 grunn av liten ettersp\xc3\xb8rsel. Produksjonen av Lohengrin ble avsluttet i oktober/november 2018.'